2. ปัจจัยความเสี่ยง

เศรษฐกิจโลกในช่วงครึ่งปีหลัง ปี 2553 ยังคงขยายตัวอย่างต่อเนื่อง
แต่อัตราการขยายตัวทางเศรษฐกิจเมื่อเทียบกับไตรมาสก่อนหน้าของประเทศสำคัญ ๆ
จะชะลอตัวลงจากครึ่งแรกของปี
สถานการณ์ดังกล่าวอาจเป็นข้อจำกัดต่ออัตราการขยายตัวทางเศรษฐกิจของไทยในช่วงต้นปี 2554
ประกอบกับความผันผวนของ การเคลื่อนย้ายเงินทุนระหว่างประเทศและอัตราแลกเปลี่ยน
โดยการเคลื่อนย้ายเงินทุนเข้าสู่ภูมิภาคเอเชีย ในครึ่งปีหลัง ปี 2553 ยังคงเป็นไปอย่างต่อเนื่อง
เมื่อรวมกับการเกินดุลบัญชีเดินสะพัด สถานการณ์ดังกล่าว
จะยังคงสร้างแรงกดดันต่อการแข็งค่าของเงินบาท อย่างไรก็ตาม
การเคลื่อนย้ายเงินทุนและอัตราแลกเปลี่ยน
ยังมีความเสี่ยงที่จะผันผวนตามสถานการณ์เศรษฐกิจและทิศทางนโยบายการเงินในประเทศสำคัญ ๆ
โดยเฉพาะอย่างยิ่งสหรัฐอเมริกา ซึ่งยังคงเป็นสถานการณ์ที่ยังต้องติดตามอย่างใกล้ชิด
นอกจากนี้ปัญหา ความไม่สงบทางการเมืองในประเทศและการแก้ไขปัญหาความขัดแย้งของคนในชาติ
รวมทั้งเหตุการณ์ ความไม่สงบทางการเมืองที่อาจจะเกิดขึ้น
และความล่าช้าของการดำเนินการตามมาตรการแก้ไขปัญหาทางการเมืองของรัฐบาล
มีความเสี่ยงที่จะเป็นอุปสรรคต่อการฟื้นตัวของของภาคการท่องเที่ยวและการลงทุนภายในประเทศ

อย่างไรก็ตาม บริษัทได้ตระหนักถึงปัญหาต่าง ๆ และติดตามสถานการณ์ด้านเศรษฐกิจ
และการเมืองอย่างใกล้ชิด พร้อมไปกับการเตรียมมาตรการ และกลยุทธ์ต่าง ๆ
เพื่อจัดการกับความเสี่ยงที่เกิดขึ้นให้อยู่ในระดับที่ยอมรับได้
เพื่อให้สามารถดำเนินธุรกิจและได้รับผลสำเร็จตามเป้าหมายที่วางไว้

นอกเหนือจากความเสี่ยงทั่วไปเกี่ยวกับภาวะผันผวนทางการเมือง
และภาวะเศรษฐกิจโลกข้างต้นแล้ว บริษัทมีความเสี่ยงสำคัญ สรุปได้ดังนี้

1. ความเสี่ยงจากการขาดแคลนวัตถุดิบและราคาวัตถุดิบปรับตัวสูงขึ้น

การผลิตของบริษัทจะสามารถทำได้เมื่อมีอุปทานของวัตถุดิบอย่างเพียงพอในแต่ละช่วงเวลาสำหรับ
การผลิต แต่เนื่องจากวัตถุดิบหลักบางประเภทที่จำเป็นต่อการผลิต ได้แก่ ทรายแก้ว เยื่อกระดาษ
ไขสบู่
มีแหล่งผลิตจำกัดส่งผลทำให้ราคาของวัตถุดิบดังกล่าวปรับตัวสูงขึ้นรวมถึงต้นทุนที่ปรับตัวสูงขึ้นในส่วนของน้ำมันเชื้อเพลิง
ก๊าซหุงต้ม และก๊าซธรรมชาติ
การขาดแคลนวัตถุดิบและราคาที่ปรับตัวสูงขึ้นของวัตถุดิบดังกล่าวจึงมีผลกระทบต่อต้นทุนการผลิตของบริษัทอย่างมาก

  การบริหารความเสี่ยง

-   ติดตามการเคลื่อนไหวของราคาวัตุดิบดังกล่าวอย่างใกล้ชิด
    รวมถึงการจัดหาวัตถุดิบสำรองล่วงหน้าโดยการจัดทำสัญญาซื้อขายโภคภัณฑ์ล่วงหน้า
    สำหรับน้ำมันเชื้อเพลิง ก๊าซหุงต้ม ก๊าซธรรมชาติ และเยื่อกระดาษ ในช่วงเวลาที่เหมาะสม

-   วางแผนการจัดซื้อทั้งในด้านปริมาณและราคาอย่างเหมาะสม เพื่อให้ได้ต้นทุนต่อหน่วยลดลง
    รวมทั้งบริหารการจัดเก็บสินค้าและวัตถุดิบให้อยู่ในระดับที่เหมาะสม

-   คัดเลือกผู้ขายเพื่อเป็นคู่ค้าทางธุรกิจร่วมกันในระยะยาว
    และจัดหาผู้ขายรายใหม่อย่างต่อเนื่องเพื่อป้องกันความเสี่ยงจากการขาดแคลนวัตถุดิบจากผู้ขายหลักในปัจจุบัน

-   พัฒนาการผลิตโดยใช้วัตถุดิบทางเลือกอื่นเพื่อทดแทน เพื่อเตรียมการรับมือในกรณีที่เกิดภาวะ
    ขาดแคลนหรือการผันผวนด้านราคา

2. ความเสี่ยงจากการเปลี่ยนแปลงของช่องทางการกระจายสินค้า

การขยายตัวอย่างรวดเร็วของช่องทางการกระจายสินค้าแบบการตลาดสมัยใหม่สำหรับสินค้าอุปโภคบริโภค
ทำให้ช่องทางนี้มีอำนาจต่อรองมากขึ้นกับผู้ผลิตสินค้า
อีกทั้งยังกระทบต่อช่องทางการกระจายสินค้าแบบดั้งเดิม สำหรับสินค้าด้านเทคนิคและเวชภัณฑ์
การเข้ามาทำตลาดเองของเจ้าของตราสินค้า
รวมถึงการที่เจ้าของตราสินค้าในต่างประเทศมีการควบรวมกัน
ทำให้มีการลดจำนวนของบริษัทที่ดำเนินการจำหน่ายสินค้า

  การบริหารความเสี่ยง

-   พิจารณา และสรรหาผลิตภัณฑ์ใหม่ ๆ

-   เพิ่มช่องทางการกระจายสินค้าใหม่ ๆ
    และเสริมช่องทางการกระจายสินค้าแบบดั้งเดิมให้แข็งแกร่งขึ้น

3. ความเสี่ยงจากพระราชบัญญัติความรับผิดต่อความเสียหายที่เกิดขึ้นจากสินค้าที่ไม่ปลอดภัย พ.ศ.
2551

พระราชบัญญัติความรับผิดต่อความเสียหายที่เกิดขึ้นจากสินค้าที่ไม่ปลอดภัย พ.ศ. 2551 เริ่มมีผล
บังคับใช้ ในระหว่างปี 2552
โดยกฎหมายฉบับนี้ระบุให้ผู้ประกอบธุรกิจต้องรับผิดต่อความเสียหายที่เกิดขึ้นจากสินค้าที่ไม่ปลอดภัย
ผู้บริโภคในปัจจุบันได้ให้ความสนใจต่อความปลอดภัยในสินค้าเพิ่มมากขึ้น
ตลอดจนมีความรู้และความเข้าใจมากขึ้น อย่างไรก็ตาม จากความสัมพันธ์อันดีกับลูกค้า
บริษัทยังไม่เคยมีกรณีพิพาทใดๆ ที่สำคัญจากประเด็นดังกล่าว

  การบริหารความเสี่ยง

-   กระจายความเสี่ยงโดยซื้อความคุ้มครองเพิ่มเติมจากบริษัทประกันภัย
    เพื่อโอนรับความเสี่ยงในกรณี เกิดความเสียหายจากสินค้าที่ไม่ปลอดภัย

-   กระจายความเสี่ยงให้กับเจ้าของผลิตภัณฑ์สินค้า สำหรับสินค้าที่บริษัทเป็นตัวแทนจำหน่ายสินค้า

-   สร้างความสัมพันธ์ที่ดีต่อลูกค้าและผู้ขายสินค้า
    รวมถึงสื่อสารเพื่อสร้างความเข้าใจและตระหนักในเรื่องคุณภาพของสินค้า
    ตลอดจนเปิดช่องทางการรับแจ้งปัญหาและรับข้อร้องเรียนต่าง ๆ